Source: https://op.europa.eu/webpub/eca/special-reports/e-commerce-12-2019/fi/
Timestamp: 2020-01-28 09:26:18+00:00
Document Index: 7515382

Matched Legal Cases: ['tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

﻿ Erityiskertomus nro 12/2019: Sähköisen kaupankäynnin alttius veropetoksille
Tarkastuksen laajuus ja tarkastustapa
Erityiskertomus nro 12/2019: Sähköisen kaupankäynnin alttius veropetoksille
nro12 2019
Sähköinen kaupankäynti: monia arvonlisäveron ja tullien kantoon liittyviä haasteita ei ole ratkaistu
Kertomuksen kuvaus: EU kannustaa käymään kauppaa sähköisesti, jotta varmistetaan, että yritykset ja kuluttajat voivat ostaa ja myydä tavaroita ja palveluja kansainvälisesti internetissä samaan tapaan kuin paikallisilla markkinoillaan. Jäsenvaltiot ovat vastuussa rajat ylittäviin sähköisiin liiketoimiin sovellettavan arvonlisäveron ja tullien kantamisesta. Tämä tarkastus toteutettiin, koska kaikki vajeet arvonlisäveron ja tullien kannossa vaikuttavat jäsenvaltioiden ja EU:n talousarvioihin, sillä jäsenvaltioiden on korvattava nämä vajeet suhteessa bruttokansantuloonsa. Tarkastajat tutkivat, onko Euroopan komissio luonut vakaan sääntely- ja valvontakehyksen arvonlisäveron ja tullien kantoon sähköisessä kaupankäynnissä ja auttavatko jäsenvaltioiden valvontatoimet varmistamaan, että arvonlisävero ja tullit kannetaan täysimääräisesti sähköisessä kaupankäynnissä. Tarkastuksessa havaittiin, että EU ei viimeaikaisesta myönteisestä kehityksestä huolimatta käsittele näitä asioita tällä hetkellä riittävästi. Osa havaituista heikkouksista on kuitenkin otettu huomioon sähköistä kaupankäyntiä koskevassa paketissa.
Tilintarkastustuomioistuin antaa joitakin suosituksia siitä, miten Euroopan komissio ja jäsenvaltiot voisivat vastata havaittuihin haasteisiin paremmin ja luoda vakaan sääntely- ja valvontakehyksen.
Sähköisellä kaupankäynnillä tarkoitetaan tavaroiden tai palvelujen ostamista tai myymistä internetissä tai muissa sähköisen viestinnän verkostoissa. EU kannustaa käymään kauppaa sähköisesti, jotta varmistetaan, että yritykset ja kuluttajat voivat ostaa ja myydä tavaroita ja palveluja kansainvälisesti internetissä samaan tapaan kuin paikallisilla markkinoillaan. Uusimpien saatavilla olevien tilastotietojen mukaan yksi viidestä yrityksestä EU28-alueella myi tuotteita tai palveluja sähköisesti vuonna 2017. Vuosina 2008–2017 verkkomyyntiä toteuttaneiden yritysten prosenttiosuus kasvoi 7 prosenttiyksikköä ja yritysten verkkomyyntiä koskevan liikevaihdon osuus kokonaisliikevaihdosta kasvoi 5 prosenttiyksikköä.
Kun tavaroista ja palveluista käydään rajat ylittävää sähköistä kauppaa, jäsenvaltiot kantavat siitä arvonlisäveroa ja tulleja. Kantamisen mahdolliset vajeet vaikuttavat jäsenvaltioiden ja EU:n talousarvioihin. Komissio tekee tarkastuksia kannetusta arvonlisäverosta ja tulleista. Se on myös vastuussa tulli- ja veropolitiikan määrittämisestä sekä kyseisten alojen strategioiden ja lainsäädännön laatimisesta. Euroopan petostentorjuntavirasto on vastuussa petosten, korruption ja muiden EU:n taloudellisia etuja vahingoittavien rikosten tutkimisesta.
Tämä tarkastus toteutettiin, koska arvonlisäveron ja tullien kantoon rajat ylittävässä sähköisessä kaupassa liittyy sääntöjenvastaisuuksien riski. Käytettävissä ei ole arvioita siitä, miten paljon rajat ylittävistä palvelusuorituksista on jäänyt kantamatta arvonlisäveroa. Komissio arvioi kuitenkin, että muista kuin EU-maista tuotavien vähäarvoisten tavaroiden luovutuksiin liittyvät tappiot ovat jopa viisi miljardia euroa vuodessa.
Tilintarkastustuomioistuin tutki arvonlisävero- ja tullilainsäädännössä säädettyä arvonlisäveron ja tullien verotusjärjestelmää, jota sovelletaan internetin välityksellä toteutettaviin rajat ylittäviin tavaraluovutuksiin. Lisäksi tarkastuksessa tutkittiin sähköisten palvelujen rajat ylittävään suorittamiseen sovellettavaa uutta arvonlisäverojärjestelmää, joka tuli voimaan vuoden 2015 alussa. Lopuksi tilintarkastustuomioistuin arvioi vuonna 2017 annetun sähköistä kaupankäyntiä koskevan paketin puitteissa tehtyjä komission ehdotuksia ja neuvoston vahvistamaa lainsäädäntöä.
Tilintarkastustuomioistuin tutki, onko Euroopan komissio luonut vakaan sääntely- ja valvontakehyksen arvonlisäveron ja tullien kantoon sähköisessä kaupankäynnissä ja auttavatko jäsenvaltioiden valvontatoimet varmistamaan, että arvonlisävero ja tullit kannetaan täysimääräisesti sähköisessä kaupankäynnissä.
Tarkastuksessa havaittiin, että viimeaikaisesta myönteisestä kehityksestä huolimatta EU ei pysty vastaamaan kaikkiin haasteisiin, jotka liittyvät oikeiden arvonlisävero- ja tullimäärien kantamiseen internetin välityksellä kaupatuista tavaroista ja palveluista.
Tilintarkastustuomioistuin teki seuraavat havainnot:
sääntelykehys noudattaa pääosin Taloudellisen yhteistyön ja kehityksen järjestön (OECD) ja Maailman tullijärjestön (WCO) edistämiä kansainvälisiä parhaita käytäntöjä
uusien, vuonna 2021 voimaan tulevien säännösten tavoitteena on korjata osa nykyisen sääntelykehyksen heikkouksista, mutta aliarvottamista koskeva ongelma on yhä ratkaistava
hallinnollisen yhteistyön järjestelyjä EU:n jäsenvaltioiden välillä ja muiden kuin EU-maiden kanssa ei hyödynnetä täysimääräisesti
kansallisten veroviranomaisten toteuttamat valvontatoimet ovat heikkoja ja komission valvontatoimet ovat riittämättömiä
nykyisissä tulliselvitysjärjestelmissä on heikkouksia, eikä EU välttämättä kykene estämään asianomaisten välittäjien väärinkäytöksiä
arvonlisäveron ja tullien kantoa ei valvota tehokkaasti.
Tilintarkastustuomioistuin antaa komissiolle ja jäsenvaltioille suosituksia, joiden tarkoituksena on tehostaa hallinnollisen yhteistyösopimusten käyttöä, lisätä kantamisen valvontatoimien vaikuttavuutta ja parantaa veronkannon täytäntöönpanoa ja sääntelykehyksen vaikuttavuutta. Komission olisi erityisesti
valvottava, missä määrin muut kuin EU-maat toteuttavat pyynnöt, joita jäsenvaltiot lähettävät niille niiden kanssa tehtyjen keskinäistä hallinnollista avunantoa tulli- ja veroasioissa koskevien sopimusten nojalla, ja hyödyntävät näiden sopimusten yhteydessä laadittuja rakenteita ja toimintakehyksiä, jotta voidaan ottaa huomioon sähköisestä tavarakaupasta aiheutuvat erityishaasteet
suoritettava tarkastuksia jäsenvaltioiden valvontatoimista, jotka koskevat arvoltaan vähäisten tavaralähetysten vapautusta
seurattava EU:n sisäisen tavaroiden etämyynnin ja arvonlisäveron erityisjärjestelmän toimintaa
autettava jäsenvaltioita kehittämään menetelmä, jolla voidaan tuottaa määräaikaisarviointeja velvoitteiden noudattamisen puutteista johtuvasta alv-vajeesta sähköisessä kaupankäynnissä
tarkasteltava mahdollisuutta käyttää soveltuvia ”teknologiapohjaisia” veronkantojärjestelmiä, myös digitaalisten valuuttojen käyttöä, jotta voidaan torjua alv-petoksia sähköisessä kaupankäynnissä.
annettava oikea-aikaista palautetta muista jäsenvaltioista Eurofisc-verkostossa saatuihin petoksia koskeviin viesteihin
lisättävä arvonlisäveron erityisjärjestelmään rekisteröityneisiin elinkeinonharjoittajiin ja etämyyjiin kohdistuvaa tarkastustoimintaansa
seurattava tarkasti, että elinkeinonharjoittajat noudattavat uutta 10 000 euron kynnysarvoa EU:n sisäisissä palvelusuorituksissa.